A BIZOTTSÁG 1435/2007/EK RENDELETE
(2007. december 5.)
a Németország lobogója alatt közlekedő hajók által a Balti-tenger 25-27., 28.2., 29. és 32. alkörzetében folytatott heringhalászat újbóli engedélyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002//EK tanácsi rendeletre (1) és különösen annak 26. cikke (4) bekezdésére,
tekintettel a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendeletre (2) és különösen annak 21. cikke (3) bekezdésére,
mivel:
(1)
Az egyes halállományokra és halállománycsoportokra vonatkozó, a Balti-tengeren alkalmazandó halászati lehetőségeknek és kapcsolódó feltételeknek a 2007. évre történő meghatározásáról szóló, 2006. december 11-i 1941/2006/EK tanácsi rendelet (3) kvótákat állapít meg a 2007. évre.
(2)
2007. április 19-én Németország a 2847/93/EGK rendelet 21. cikkének (2) bekezdése értelmében arról értesítette a Bizottságot, hogy a lobogója alatt közlekedő hajók számára 2007. április 20-i hatállyal megtiltja a hering halászatát az ICES III d övezet vizein a Balti-tenger 25-27., 28.2., 29. és 32. alkörzetében.
(3)
2007. május 16-án a Bizottság a 2847/93/EGK rendelet 21. cikkének (3) bekezdése és a 2371/2002/EK rendelet 26. cikkének (4) bekezdése értelmében ugyanezen időbeli hatállyal elfogadta a Németország lobogója alatt közlekedő vagy Németországban lajstromozott hajók által az ICES III d övezet vizein a Balti-tenger 25-27., 28.2., 29. és 32. alkörzetében folytatott heringhalászat tilalmáról szóló 546/2007/EK (4) rendeletet.
(4)
A Bizottsághoz a német hatóságok által eljutatott tájékoztatás szerint a Balti-tenger 25-27., 28.2., 29. és 32. alkörzetére vonatkozó német kvótán belül még rendelkezésre áll egy bizonyos heringmennyiség. Következésképpen a Németország lobogója alatt közlekedő vagy Németországban lajstromozott hajók számára engedélyezni kell a heringhalászatot az említett övezetekben.
(5)
Az engedély 2007. november 19-től lép hatályba annak érdekében, hogy a szóban forgó heringmennyiséget még ez év vége előtt le lehessen halászni.
(6)
Következésképpen az 546/2007/EK rendelet 2007. november 19-ével hatályát veszti,
ELFOGADTA EZT A RENDELETET:
1. cikk
Hatályon kívül helyezés
Az 546/2007/EK rendelet hatályát veszti.
2. cikk
Hatálybalépés
Ez a rendelet az Európai Unió Hivatalos Lapjában való kihirdetését követő napon lép hatályba.
Rendelkezéseit 2007. november 19-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 5-én.